โหมขายประกันภัยพืชผลอุ้มเกษตรกรทั่วไทย
คลังโหมขายประกันภัยพืชผลป้องกันภัยธรรมชาติ
20 ส.ค. 2554

คลังโหมขายประกันภัยพืชผลป้องกันภัยธรรมชาติ 
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้มีเกษตรกรผู้ปลูกข้าวนาปีในฤดูการผลิตนี้ได้ซื้อกรมธรรม์ประกันภัยนาข้าวแล้วคิดเป็นพื้นที่ 8 แสนไร่ถือว่าดีขึ้นจากช่วงแรกมาก สมาคมประกันวินาศภัย และ ธ.ก.ส.จึงมีมติขยายเวลาขายออกไปอีก 1 เดือน จนถึงสิ้นเดือน ส.ค.นี้โดยตั้งเป้าขายให้ครอบคลุมพื้นที่ 6 ล้านไร่
นายนริศ กล่าวว่า การขยายเวลาขายประกันภัยจะดำเนินการไปพร้อมกับการขายกรมธรรม์ในภาคใต้ด้วย โดยอัตราเบี้ยประกันไร่ละ 120 บาท เกษตรกรจ่ายเพียง 60 บาทต่อไร่ ในครั้งแรกนี้ ธ.ก.ส.ออกให้อีกไร่ละ 10 บาท ทำให้เกษตรกรจ่ายจริง 50 บาท
“รัฐบาลอยากให้เกษตรกรซื้อประกันภัยจำนวนมากๆ จะได้ลดความเสี่ยง เพราะตอนนี้จะเห็นว่าเริ่มมีภัยธรรมชาติน้ำท่วมเข้ามาสร้างความเสียหายให้กับการปลูกข้าวอีกแล้ว ชาวนาก็จะได้การคุ้มครองได้รับเงินชดเชยมากกว่าที่ผ่านมา” นายนริศ กล่าว
เงื่อนไขของกรมธรรม์กำหนดไว้ว่า ถ้าเกษตรกรได้รับความเสียหายจากภัยธรรมชาติเต็มจำนวนพื้นที่ที่เอาประกันในช่วง 7 วันแรก ตามหลักประกันภัยถือว่าเป็นระยะเวลารอคอย ผู้รับประกันภัยเอกชนจะไม่จ่ายค่าชดเชยให้ แต่จะคืนเบี้ยประกันให้ แต่กรณีเสียหายบางส่วนใน 7 วันแรก เกษตรกรจะได้รับคุ้มครองและจ่ายชดเชยจากอุทกภัย ฝนทิ้งช่วงลมพายุ อากาศหนาว และอัคคีภัย